钦定古今图书集成/明伦汇编/氏族典/第104卷 > 《廖用贤尚友录》 > 柴禹锡
## 钦定古今图书集成/明伦汇编/氏族典/第104卷 > 《廖用贤尚友录》 > 柴禹锡

按《宋史柴禹锡传》：“禹锡字元圭，大名人。少时，有客见
之曰：‘子质不凡，若辅以经术，必致将相’。”由是留心问
学。时太宗居晋邸，以善应对，获给事焉。太平兴国初，
授供奉官。三年，改翰林副使，迁如京使，仍掌翰林司。
每夜直，上以藩府旧僚，多召访外事，迁宣徽北院使，
赐第宝积坊。告秦王廷美阴谋，擢枢密副使。逾年，转
南院使。雍熙中，议广宫城，禹锡有别业在《表识》中，请
以易官邸，上因是薄之。以骁卫大将军出知沧州。在
任勤于政治，改涪州观察使，徙澶、镇二州驻泊部署，
俄知潞州。州民乞留三载，诏奖之。徙知永兴军府，再
召为宣徽北院使、知枢密院事。至道初，制受镇宁军
节度、知迳州。咸平中，移知贝州，徙陕州。景德初，子宗
庆选尚主，召禹锡归阙，令公主就第谒见，行舅姑礼，
固辞不许。顷之还镇。未几卒，赠太尉。